4.11.2022
EL
Επίσημη Εφημερίδα της Ευρωπαϊκής Ένωσης
C 421/37
Οι περιφέρειες θα συμμετάσχουν στην υλοποίηση μέσω των μελλοντικών εθνικών κόμβων για τον καρκίνο σε κάθε κράτος μέλος.
Οι κόμβοι αυτοί θα διευκολύνουν: 1) την ενσωμάτωση των δραστηριοτήτων της αποστολής μέσω του προσδιορισμού συνεργειών σε πρωτοβουλίες πολιτικής και επενδύσεις που αφορούν τον καρκίνο μεταξύ ενωσιακού, εθνικού, περιφερειακού και τοπικού επιπέδου· 2) τη συμμετοχή σχετικών εθνικών φορέων και ενδιαφερόμενων μερών πέραν του τομέα της Ε&Κ και των συστημάτων υγείας για την κάλυψη σχετικών τομέων στον έλεγχο του καρκίνου (όπως η απασχόληση, η εκπαίδευση κ.λπ.)· 3) τους διαλόγους πολιτικής σχετικά με τον καρκίνο· και 4) δραστηριότητες συμμετοχής των πολιτών.
Αποστολή της ΕΕ για την αποκατάσταση των ωκεανών και των υδάτων μας Στρατηγικός στόχος της αποστολής είναι η αποκατάσταση της υγείας των ωκεανών και των υδάτων μας έως το 2030, μέσω της προστασίας και της αποκατάστασης των θαλάσσιων οικοσυστημάτων και των οικοσυστημάτων γλυκών υδάτων και της βιοποικιλότητας, της πρόληψης και της εξάλειψης της ρύπανσης των ωκεανών, των θαλασσών και των υδάτων μας, καθώς και μέσω της προώθησης του ουδέτερου ισοζυγίου διοξειδίου άνθρακα και της κυκλικότητας της γαλάζιας οικονομίας της ΕΕ.
Ιδιαίτερη έμφαση δίνεται στην ανάληψη δέσμευσης σε περιφερειακό επίπεδο μέσω περιφερειακών «φάρων».
Οι «φάροι» αυτοί έχουν σχεδιαστεί ως χαρτοφυλάκια έργων έρευνας και καινοτομίας για την ανάπτυξη και την εφαρμογή μετασχηματιστικών λύσεων σε τέσσερις μεγάλες ευρωπαϊκές λεκάνες: λεκάνη του Ατλαντικού και της Αρκτικής· λεκάνη της Βαλτικής και της Βόρειας Θάλασσας· λεκάνη της Μεσογείου Θάλασσας· λεκάνη του ποταμού Δούναβη και του Εύξεινου Πόντου.
Η αποστολή θα υλοποιηθεί σε δύο φάσεις: ανάπτυξη και πιλοτική εφαρμογή λύσεων (2021-2024) και ανάπτυξη και αναβάθμιση (από το 2025) των εν λόγω δραστηριοτήτων.
Μολονότι η Επιτροπή έχει δεσμεύσει σχεδόν 350 εκατ.
EUR από το πρόγραμμα «Ορίζων Ευρώπη» για την περίοδο 2021-2023 για τη στήριξη της πρώτης φάσης, η κινητοποίηση πρόσθετων αναλήψεων υποχρεώσεων και προϋπολογισμών από δημόσιους και ιδιωτικούς φορείς, μεταξύ άλλων μέσω του ΕΤΠΑ, θα είναι καίριας σημασίας για την επίτευξη των στόχων της αποστολής.
Η έννοια των «συνδεδεμένων περιφερειών» είναι ενσωματωμένη σε όλες τις σχετικές δραστηριότητες του προγράμματος εργασιών της αποστολής.
Ως «συνδεδεμένες περιφέρειες» νοούνται περιφέρειες με οικοσυστήματα τα οποία μπορούν να επωφεληθούν από τις δραστηριότητες επίδειξης (π.χ. γειτονικές περιφέρειες και/ή περιφέρειες σε διαφορετική θαλάσσια λεκάνη) και/ή λιγότερο ανεπτυγμένες περιφέρειες, με την ανάγκη ανάπτυξης ικανοτήτων για την εφαρμογή των καινοτόμων λύσεων που αναπτύσσονται στο πλαίσιο των διαφόρων έργων.
Οι εν λόγω περιφέρειες θα επωφεληθούν από χρηματοδοτική στήριξη για την ανάδειξη της σκοπιμότητας, της αναπαραγωγιμότητας και της αναβάθμισης καινοτόμων λύσεων.
Το ΕΤΠΑ θα μπορούσε να προωθήσει την εφαρμογή καινοτόμων λύσεων σε περιφερειακό επίπεδο.
Ένας χάρτης αποστολής θα συλλέγει δεσμεύσεις/δράσεις και θα συγκεντρώνει όλα τα ενδιαφερόμενα μέρη, από τα κράτη μέλη και τις συνδεδεμένες χώρες έως τις περιφέρειες και τις τοπικές αρχές, τις ιδιωτικές οντότητες, τις ΜΚΟ και τους πολίτες.
Αποστολή της ΕΕ για κλιματικά ουδέτερες και έξυπνες πόλεις Η αποστολή έχει ως στόχο να δημιουργηθούν τουλάχιστον 100 ευρωπαϊκές κλιματικά ουδέτερες και έξυπνες πόλεις έως το 2030 και να διασφαλιστεί ότι οι πόλεις αυτές λειτουργούν ως κόμβοι πειραματισμού και καινοτομίας, ώστε να μπορέσουν όλες οι ευρωπαϊκές πόλεις να καταστούν κλιματικά ουδέτερες έως το 2050.
Χάρη στην προσέγγισή της με γνώμονα τις πόλεις και στην έμφαση που δίνει σε τοποκεντρικές λύσεις, συμβάλλει στην επίτευξη του στόχου πολιτικής του ΕΤΠΑ για μια πιο πράσινη και ανθεκτική Ευρώπη με χαμηλές εκπομπές διοξειδίου του άνθρακα και προς μια οικονομία μηδενικών εκπομπών διοξειδίου του άνθρακα, μέσω της προώθησης της δίκαιης μετάβασης σε καθαρές μορφές ενέργειας, των πράσινων και γαλάζιων επενδύσεων, της κυκλικής οικονομίας, του μετριασμού της κλιματικής αλλαγής και της προσαρμογής στην κλιματική αλλαγή, της πρόληψης και της διαχείρισης των κινδύνων, και της βιώσιμης αστικής κινητικότητας.
Συμβάλλει επίσης στον στόχο πολιτικής για μια Ευρώπη πιο κοντά στους πολίτες της μέσω της προώθησης της βιώσιμης και ολοκληρωμένης ανάπτυξης όλων των εδαφικών τύπων και των τοπικών πρωτοβουλιών, της στήριξης ειδικά προσαρμοσμένων επενδυτικών στρατηγικών σε τοπικό επίπεδο, στις πόλεις και τις τοπικές κοινότητες, με σκοπό την αντιμετώπιση των ποικίλων προκλήσεων με τις οποίες βρίσκονται αντιμέτωπες, καθώς και μέσω της αξιοποίησης του αναπτυξιακού δυναμικού τους.
Μέσω πρόσκλησης εκδήλωσης ενδιαφέροντος, η αποστολή κάλεσε τις πόλεις να καταχωρίσουν την πρόθεσή τους να καταστούν κλιματικά ουδέτερες έως το 2030.
Οι εκδηλώσεις ενδιαφέροντος αξιολογήθηκαν με βάση τη φιλοδοξία των πόλεων, τα επίπεδα ετοιμότητάς τους, την τρέχουσα και προγραμματισμένη δέσμευσή τους για την επίτευξη κλιματικής ουδετερότητας και τη μείωση της ρύπανσης, καθώς και με βάση τη δέσμευσή τους για την εξασφάλιση της συμμετοχής των πολιτών και των σχετικών ενδιαφερόμενων μερών στο σχέδιο της πόλης για το κλίμα.
Οι επιλεχθείσες πόλεις καλούνται να καταρτίσουν σύμβαση πόλης για το κλίμα με την υποστήριξη σχετικής πλατφόρμας αποστολής.
Η σύμβαση πόλης για το κλίμα, η οποία δεν αποτελεί νομικά δεσμευτικό μέσο, θα αναπτυχθεί μέσω μιας καινοτόμου διαδικασίας συνδημιουργίας με τη συμμετοχή των πόλεων, εθνικών/ περιφερειακών αρχών, σχετικών ενδιαφερόμενων μερών και της Επιτροπής.
Η σύμβαση πόλης για το κλίμα συνάδει με την περιφερειακή στρατηγική έξυπνης εξειδίκευσης και αναθέτει στις πόλεις ηγετικό ρόλο, με βάση τις πραγματικές τους ανάγκες.
Θα είναι μια διατομεακή, βασιζόμενη στη ζήτηση και «από τη βάση προς την κορυφή» προσέγγιση, με συγκεκριμένες δεσμεύσεις για την ανάπτυξη και την επέκταση καινοτόμων και έξυπνων λύσεων σε σχέση με την κλιματική ουδετερότητα σε όλους τους σχετικούς τομείς.
Η σύμβαση πόλης για το κλίμα περιλαμβάνει συμφωνηθείσα βάση αναφοράς· τον τρόπο με τον οποίο η πόλη σχεδιάζει να υλοποιήσει τις εν λόγω δεσμεύσεις έως το 2030· και επενδυτικό σχέδιο με τις σχετικές πηγές άντλησης πόρων και χρηματοδότησης.